اولیسس سیمون گرانت

**اولیسس سیمون گرانت** متحده ایالات آمریکای ۱۸اُمین رییس‌جمهور بی‌یه که بیست‌یک و بیست‌و دومین دوره وسّه این مقوم سَر کبّی‌یه. وه اتا جمهوری‌خاهون حزب بی‌یه که ونه رییس‌جمهوری ۴ مارس ۱۸۶۹ تا ۴ مارس ۱۸۷۷ دمباله داشته، که این دوره‌ی سَره، شایلر کولفاکس و هنری ویلسون ونه معاون اولی ِحکم ره داشته که حزب جمهوری‌خاه دله دیّه.

## وَچـِگی
بندانگشتی|گرانت پییری سِره که ونه دله گَت بَیّه.
يولسيس سايمن گرانت ۲۷ آوريل ۱۸۲۲، اوهايو ايالت ِپونت پيلاسانت دله دِنیا بموئه. ونه پییـِر، *جیس روت گرانت*، اتا دباغ بی‌یه و ونه مار نوم *حنا سيمپسون* بی‌یه. گرانتِ تیر و تِبار هم انگليس و اسكاتلند جه بینه.

یولیس گرانت ره دباغی و کشاورزی جه خِش نِموئه و وه ره عذاب بی‌یه که اینتی کارون ره تن هاده. این کار ِعَوِض اسب جه علاقه داشته و اسب‌سواری ره خوب بَلِد بی‌یه. سال ۱۹۳۹ میلادی، گرانت ِپییر وه ره مجبور هاکرده، «وست پوينت» (آمريكای ِنظامیون ِآكادمی)، که نيويورک ِشهر ِبی‌یه، دله ثبت‌نوم هاکِنه. گرانت ِدِلِوست این نَیّه ولی ونه پییر وه ره زور هاکرده که بوره اونجه و نظامیون جه رَفِق بَواشه.

## نظامیون دله
گرانت، وست پوينت دله خله خار ِدانش‌آموز نَیّه و اتتی متوسط شاگرد بی‌یه. چن بار هم پینه‌بَزه لباس دَکاردِن و دیر بَرسی‌ین وسّه توبیخ بَیی‌یه. ونه دِل نَوِسته که ارتشی نظامیون میون دَواشه و وست پوینت دله درس بخونده ولی ونه رياضیات، زمين‌شناسی و سواركاری خوب بی‌یه و همه جه این درس‌ها دله بتتر بی‌یه. سال ۱۸۴۳، گرانت فارغ‌التحصيل بیی‌یه و ونه نمرات ۲۱ جه ۳۹ بَیّه. گرانت خِشحال بی‌یه كه سرمايه‌دارون جه سِوا وانه. وه چار سال په، اسا خاسته وست پوینت دله جه دَر بِئه.

گرانت جنگِ دوران شه توانايی و لياقِت ره سِراق هِدا و شه خار ِسوارکاری وسّه «لیاقت ِنشون» ره بَییته و وه ره ستوان هاکردنه.

آمريكا و مكزيک جنگ دله، گرانت خِدمت کارده و ژنرال زكريا تيلور و اسكات وينفيلد ِزیردست دَیی‌یه و وشون جه تاکتیکون و بجنگستن ره یاد بَییته.

گرانت مكزيکِ جنگ جه مخالف بی‌یه و این جنگ خَوری گاته: این جنگ خله ناعادلونه هسته که اتا قدرتمند ِکشور اتا پچوک ِکشور ره حمله هاکنه و ونجه بجنگه ولی چون مِن اتا آمریکایی هستمه ونه شه کشور ِوسّه شه جان ره هادِم و وه ره خِدمِت هاکِنِم.

## آمریکای دله‌یی (= داخلی) جنگ
۱۳ آوريل ۱۸۶۱ وقتی آمریکایِ دِله‌یی جنگ شروع بیّه، گرانت شه پییر ِدِكون سَر دباغی کارده و این جنگ ِگادِر وه بتونسته ارتش ِکومِک جه رییس‌جمهوری مقوم جه بَرِسه.

سال ۱۸۶۱ که جنگ شروع بیّه ارتش ِنظامیون وسّه نومه بَنویشته و وشون ره بائوته که جنگ دله دِشمن جه وَرنه. گرانت اولين تجربه این جنگ دله ایلینویز ِپياده‌نظام ِبيست و يكم بی‌یه که اونجه وه ره سرهنگ هاکردنه. ولی نتونسته که تا جولای ۱۸۶۱ سرتيپ نَیّه و سپتامبر دله میسوری جنوب‌شرقی جه حمله هاکرده.

وقتی جنگ اِس هاکِرده، گرانت تصميم بَییته می‌سی‌سی‌پی ِدریا ره بَییره و شه کنترل داره. فوريه ۱۸۶۲، گرانت فورت دونلسون (انگليسی جه: Fort Donelson) ره تنسی ایالت دله تصرف هاکرده و این جنگ آمريكایِ اتحادیه (union) وسّه اولين گت ِپیروزی بی‌یه چون استراتژی منطقه بی‌یه و جنگ ِدمباله بَییتِن وسّه اهمیت داشته. وقتی کنفدراسیون‌خائون‌ ونجه مذاکره‌خا بَیینه، گرانت وشون ره بائوته:
«…هيچ شرايطی قبول نَوانه. فقط شِما ونه تسليم بَواشین…» و كنفدراسيون‌خائون اینتی تسلیم بَیینه.

این سال ِپه، گرانت تنسی ِنظامیون (Army of the Tennessee) ِعضو بَیی‌یه. گرانت کنفدراسیون‌خائون جه «شيلوه» دله بجنگسته و این گتِ جنگ درون گرانت شه توانايي ره مَیِّن هاکرده. وه این جنگ دله دِشمِنون ِرهبر، آلبرت سيدنی جكسون ره، بَكاشته بیّه.

### ویکسبورگ
دله‌یی جنگِ زمون، می‌سی‌سی‌پی روخنه آمريكا وسّه پراهميت بی‌یه و مهم‌ترين اهميت ره آمريكا قاره دله اقتصادی مِنظر جه داشته. وقتی کنفدراسیون‌خائون آمريكا جه سِوا بَیینه این روخنه ره هم بَییتنه. وشون خاستنه اینتی آمریکایی اتحادیه‌خائون ِتجارت و ارتباطی راهون ره رِقِد بَدِن. آبراهام لینکلن، آمريكا ریيس‌جمهور، گانه: «…اِما وِنه مي‌سي‌سي‌پی روخنه‌ی ِكنترل ره بَیریم. اونجه اَمه کِلی‌تِک (=رمز) هسته.»

گرانت ويكسبورگ ِشهر ره ۴ ژوئيه ۱۸۶۳ تصرف هاکرده. این کار ِپه بتونسته دِشمنون ِمحاصره ره می‌سی‌سی‌پس سَر جه بِشکِنه.

### چاتانوگا
بندانگشتی|«میسیونری ریدج» ِجنگ
چیکامووگایِ جنگ ِپه، سپتامبر ۱۸۶۳ دله، «ژنرال ویلیام روسکرانس» اتحادیه‌خائون ِرهبر اتا جنگ دله شکست بخارده. آبراهام لینکلن وقتی بَدی‌یه کنفدراسیون‌خائون موفق بَیینه چیکامووگایِ جنگ درون وشون ِارتش ره شِکست هادِن، ژنرال گران، که مي‌سي‌سي‌پی روخنه پَلی دَیّه، ره دستور هِدا ره هاپه. گرانت ره ژنرال روسکرانس جا هِنیشنی‌یه و «ژنرال جورج توماس» ره ونه جا بَورده. و اتا مهندس که ونه نوم «ژنرال ویلیام اسمیت» بی‌یه ره بَرسنی‌یه که چاتانوگا ره آنالیز هاکِنه و هارشه چچی وسّه شکست بخاردنه. وه چاتانوگا جنگ دله هم شرکت هاکرده و بعد دیگه غربی مناطق جه بورده شرق.

### ارتش ِرهبری
بندانگشتی|گرانت، رزمی جمه جه.
گیتزی برگ ِپه، آبراهام لینکلن «ژنرال جورج مید» ِجاسَر «ژنرال گرانت» ره هِنیشِنی‌یه آمریکای ِارتش ِرهبری مقوم سَر.

گرانت ، ژنرال شرمن ره دستور هِدا که کنفدراسیون‌خائون په بوره و شه پوتومک ِارتش (انگلیسی: Army of the Potomac) جه بورده شمالی‌ویرجینیای ِارتش (انگلیسی: Army of Northern Virgini) جه جنگ هاکنه. شمالی‌ویرجینیای ِارتش ِرهبری ره رابرت لی داشته.

لینکلن ونجه بخاسته که اگه دِشمِنون ره شکست هِدانه، وشون ِاقتصادی تأسیسات و راه‌آهن ره رِقِد هاده. ژنرال شرمن این گادِر آتلانتا و جورجیا په بورده و ژنرال گرانت و ژنرال جورج مید هِدی جه، رابرت لی سو شینه تا ونجه دَکفِن. وشون بتونستنه رابرت لی ِارتش ره شکست هادِن و جیمز روخنه (انگلیسی: James River) پَلی ره بَییرِن و کنفدراسیون‌خائون ِنیشتنگا (=پایتخت)، ریچموند، ِاطراف و حومه ره بَییتنه. اورلند عمليات دله، ژنرال گرانت آخرین گتِ حمله سَره، رابرت لی دیم‌به‌دیم هِرِسّائه. ماه مه ۱۸۶۴ بمو په، گرانت ۱۱۸هزار سرباز ِهمراه ریچموند، مؤتلفه‌ئون ِنیشتنگا، ره حمله هاکرده و ریچموند ره محاصره هاکرده ولی ونه سربازون دیگه مِس‌مِس دانه و ونه سرعت جه کم کاردنه. ۵ می گرانت و رابرت لی ِارتشون دَکِتنه و دِ روز جنگ هاکردن په، هیژده‌هزار نفر گرانت ِسربازون جه بَمِردنه. رابرت لی ِارتش هم 6000 نفر ویشته تلفات داشته. اینتی بَیی بی‌یه که سربازون ِلاش همدیگه سَر سِوار بینه و کود بینه کب‌بینه. اون شو گرانت شه سربازون جه گپ بزو و وشون ره بائوته که اونچی تاسا اتفاق دَکِته ره یاد بَکانِن. وه بائوته که نِخانه موس ره دَس بَسوئه و دَس خالی وَردِگِرده واشنگتن، وه باته ونه ریچموند ره بَیریم.

## وابسته جستارون
* متحده ایالات رییس‌جمهورون فهرست

## پانویس

رج:آمریکا رییس‌جمهورون
رج:اوهایو سیاستمدارون
رج:آمریکا دله‌یی جنگ